CELEX: 32021R1873
Language: hu
Date: 2021-10-20 00:00:00
Title: Az Európai Parlament és a Tanács (EU) 2021/1873 rendelete (2021. október 20.) az Asparagus officinalis L. fajnak, valamint a virághagymák, a fásszárú bogyósgyümölcsűek és a fásszárú dísznövények fajcsoportjainak fajtáira vonatkozó közösségi növényfajta-oltalmi jogok időtartamának meghosszabbításáról

2021.10.26.   
               
               
                  HU
               
               
                  Az Európai Unió Hivatalos Lapja
               
               
                  L 378/1
               
            
         AZ EURÓPAI PARLAMENT ÉS A TANÁCS (EU) 2021/1873 RENDELETE
         (2021. október 20.)
         az Asparagus officinalis L. fajnak, valamint a virághagymák, a fásszárú bogyósgyümölcsűek és a fásszárú dísznövények fajcsoportjainak fajtáira vonatkozó közösségi növényfajta-oltalmi jogok időtartamának meghosszabbításáról
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 118. cikke első bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Gazdasági és Szociális Bizottság véleményére (1),
         rendes jogalkotási eljárás keretében (2),
         mivel:
         
                     (1)
                  
                  
                     Az összetett genetikai háttér miatt vagy az Asparagus officinalis L. fajnak, valamint a virághagymák, a fásszárú bogyósgyümölcsűek és a fásszárú dísznövények fajcsoportjainak lassú vagy technikailag bonyolult szaporodása miatt a nemesítés technikai nehézségeit kutatási és fejlesztési tevékenységekbe irányuló beruházások útján szükséges kezelni. Amint megadták a növényfajta-oltalmi jogokat az említett faj és az említett fajcsoportok számára, évekbe telik a növények szaporítása és egy olyan állomány kialakítása, amely elég nagy ahhoz, hogy észszerű jövedelmet termeljen. Ennek megfelelően korlátozott az az időtartam, amely alatt a növényfajta-oltalmi jogok jogosultja az említett oltalom alapján jövedelmet termelhet. Az említett faj és az említett fajcsoportok fajtáira vonatkozó kutatásba és fejlesztésbe irányuló beruházások ösztönzése céljából szükséges meghosszabbítani a növényfajta-oltalmi jogok oltalmi időtartamát, és ösztönözni az új fajták kifejlesztésére irányuló nemesítési tevékenységeket a mezőgazdasági termelők és a fogyasztók igényeinek való megfelelés és az éghajlatváltozás hatásainak kezelése érdekében. Az említett beruházások több időt igényelnek ahhoz, hogy nyereségessé váljanak, mint az egyéb fajok túlnyomó többsége – így például a mezőgazdasági növények – esetében, amelyek gyakran rövidebb élettartammal, valamint nagyobb és szélesebb fogyasztói körrel rendelkeznek.
                  
               
                     (2)
                  
                  
                     Az Asparagus officinalis L. faj, valamint a virághagymák, a fásszárú bogyósgyümölcsűek és a fásszárú dísznövények fajcsoportjai valamely új fajtájának piaci bevezetése és piaci elterjedése több időt igényel ahhoz, hogy az új fajta nyereségessé váljon, mint más fajok esetében, mivel a tapasztalatok azt mutatják, hogy egy ilyen új fajta csak hosszú távon mutatja meg a kereskedelmi értékét. Az említett okokból a kutatásba és fejlesztésbe irányuló beruházások méltányos megtérülése csak az említett faj és az említett fajcsoportok oltalmának meglehetősen késői szakaszában lehetséges más fajokhoz képest.
                  
               
                     (3)
                  
                  
                     A 2100/94/EK tanácsi rendelet (3) a növényfajtákra vonatkozó közösségi ipari tulajdonjogok egyetlen és kizárólagos formájaként létrehozza a közösségi növényfajta-oltalmi jogok rendszerét. Az említett rendelet 19. cikkének (1) bekezdésével összhangban a közösségi növényfajta-oltalom időtartama az oltalom megadásának évét követő 25. naptári év végéig, illetve a szőlő- és fafajok fajtái esetében a 30. naptári év végéig tart.
                  
               
                     (4)
                  
                  
                     A méltányos megtérülés elérését elősegítő jogi környezet megteremtése érdekében helyénvaló további öt évvel meghosszabbítani az Asparagus officinalis L. fajnak, valamint a virághagymák, a fásszárú bogyósgyümölcsűek és a fásszárú dísznövények fajcsoportjainak fajtáira vonatkozó közösségi növényfajta-oltalmi jogok időtartamát. Az említett meghosszabbítást az e rendelet hatálybalépésének napja előtt, napján vagy napját követően megadott jogokra kell alkalmazni.
                  
               
                     (5)
                  
                  
                     A következetesség érdekében az ilyen meghosszabbítást az Asparagus officinalis L. fajnak, valamint a virághagymák, a fásszárú bogyósgyümölcsűek és a fásszárú dísznövények fajcsoportjainak fajtáira vonatkozó valamennyi közösségi növényfajta-oltalmi jogra alkalmazni kell.
                  
               
                     (6)
                  
                  
                     A meghosszabbítás időtartamát csökkenteni kell, ha valamely tagállamban a közösségi növényfajta-oltalom megadását megelőzően az említett fajtákra vonatkozó nemzeti tulajdonjogok voltak hatályban, és ennek megfelelően azok már lehetővé tették volna a nemesítők számára fajtáik hasznosítását,
                  
               ELFOGADTA EZT A RENDELETET:
         
            1. cikk
            A közösségi növényfajta-oltalmi jogok időtartamának meghosszabbítása
            
               (1)   A közösségi növényfajta-oltalmi jogoknak a 2100/94/EK rendelet 19. cikkének (1) bekezdésében előírt időtartama az Asparagus officinalis L. fajnak, valamint a virághagymák, a fásszárú bogyósgyümölcsűek és a fásszárú dísznövények fajcsoportjainak fajtáira vonatkozóan öt évvel meghosszabbodik.
            
            
               (2)   E cikk (1) bekezdése nem érinti a 2100/94/EK rendelet 116. cikke (4) bekezdésének negyedik franciabekezdését.
            
         
         
            2. cikk
            A meghosszabbítás csökkentése
            Azon növényfajták esetében, amelyekre vonatkozóan a közösségi növényfajta-oltalom megadását megelőzően egy vagy több nemzeti növényfajta-oltalmi jogot adtak, de amelyekre a 2100/94/EK rendelet 116. cikke (4) bekezdésének negyedik franciabekezdése nem alkalmazandó, az e rendelet 1. cikkében előírt meghosszabbítás időtartamát csökkenteni kell azzal a teljes naptári években számolt leghosszabb időtartammal, amelynek során a közösségi növényfajta-oltalmi jogok megadását megelőzően ugyanazon fajta tekintetében valamely tagállamban bármely nemzeti növényfajta-oltalmi jog vagy jogok volt(ak) érvényben.
         
         
            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Strasbourgban, 2021. október 20-án.
            
               
                  az Európai Parlament részéről
               
               
                  az elnök
               
               D. M. SASSOLI
            
            
               
                  a Tanács részéről
               
               
                  az elnök
               
               A. LOGAR
            
         
         
            (1)  HL C 220., 2021.6.9., 86. o.
         
         
            (2)  Az Európai Parlament 2021. szeptember 14-i álláspontja (a Hivatalos Lapban még nem tették közzé) és a Tanács 2021. október 5-i határozata.
         
            (3)  A Tanács 2100/94/EK rendelete (1994. július 27.) a közösségi növényfajta-oltalmi jogokról (HL L 227., 1994.9.1., 1. o.).